
PRIOPĆENJE ZA MEDIJE

Centar za mir, nenasilje i ljudska prava – Osijek u partnerstvu s Centrom za mir, pravne savjete i psihosocijalnu pomoć – Vukovar i Srpskim demokratskim forumom, od svibnja ove godine, provodi dvogodišnji projekt  «Inicijativa organizacija civilnoga društva za promjene u anti-diskriminacijskoj politici» koji se financira sredstvima pomoći Europske unije iz programa IPA 2008  Jačanje kapaciteta i uloge organizacija civilnoga društva za praćenje provedbe pravne stečevine EU na području sveobuhvatne anti-diskriminacijske strategije i uz sufinanciranje Ureda za udruge Vlade Republike Hrvatske.

U okviru  projekta organiziran je okrugli stol  na temu: „ Iskustva u provedbi Zakona o besplatnoj pravnoj pomoći – Uloga besplatne pravne pomoći u suzbijanju diskriminacije”. Okrugli stol je namijenjen otvaranju komunikacije između civilnog i javnog sektora o stanju i problemima zabilježenim u provedbi Zakona o besplatnoj pravnoj pomoći, te mogućnostima i prilikama za zajedničko pronalaženje mjera za njihovo rješavanje. Predstavljen je Izvještaja o praćenju provedbe Zakona o besplatnoj pravnoj pomoći u suzbijanju diskriminacije.
Slijedom  analiza i anketa, Centar za mir i partneri ocijenili su sadašnji sustav besplatne pravne pomoći nedovoljno funkcionalnim i nedovoljno djelotvornim jer najugroženijim skupinama stanovništva ne omogućava ravnopravan pristup pravdi. Najupečatljiviji pokazatelj vidljiv je iz grafičkog prikaza prema kome je devet anketiranih udruga, tijekom 2011., pružilo pravnu pomoć unutar sustava financirano od strane Ministarstva pravosuđa u svega 178 pojedinačnih pravnih slučajeva, dok je istodobno izvan sustava – čije financiranje osiguravaju uglavnom međunarodni donatori – pružilo pomoć u 15.265 pojedinačnih pravnih slučajeva.

Po našem mišljenju Novela Zakona o besplatnoj pravnoj pomoći iz 2011. godine nije donijela očekivani, nužan i objektivno ostvariv kvalitativni iskorak, niti pridonijela djelotvornosti i učinkovitosti sustava besplatne pravne pomoći. 

Najozbiljniji problemi koji se prenose iz godine u godinu su i dalje nefunkcionalnost i neadekvatnost sustava posebno  u odnosu na socijalno ugrožene osobe kojima je zakon namijenjen, o čemu zorno govori podatak o razmjerno malom broju osoba koje su ostvarile pravnu pomoć. Sužena je mogućnost za podupiranje svih oblika pravnog savjetovanja, jer je iz sustava isključeno svako pravno savjetovanje izvan sudskih i upravnih postupaka i upravnog spora. Savjetovanje građana prije pokretanja formalnih pravnih postupaka, često je od utjecaja na odluku građana o pokretanju postupka, te značajno može pridonijeti umanjenju nepotrebnih postupaka, a posljedično i rasterećenju sudova i upravnih tijela. 

Utvrđeni imovinski kriteriji za odobravanje besplatne pravne pomoći i dalje su restriktivni i dovode do eliminacije svih onih korisnika koji bi mogli ostvariti besplatnu pravnu pomoć jer nemaju nikakvih primanja, neki čak nemaju u vlasništvu ni nekretninu u kojoj stanuju, ali imaju u vlasništvu zemlju i to najčešće neke manje dijelove u suvlasništvu, nevelike vrijednosti. Tako postavljeni kriteriji predstavljaju rizik od diskriminacije po osnovi imovnog stanja. 

Ključna preporuka ovoga Izvještaja je da je neophodno izvršiti reviziju postojećeg Zakona o besplatnoj pravnoj pomoći kako bi se sustav pružanja pravne pomoći debirokratizirao i u značajno većoj mjeri odgovorio na potrebe građana. Izmjene bi trebale biti takve da pridonose većoj iskoristivosti sredstava namijenjenih za besplatnu pravnu pomoć građanima, manjim administrativnim troškovima  i smanjenju administrativnog tereta, a u korist povećanja broja građana koji dobivaju besplatnu pravnu pomoć.

Ovaj dokument je sačinjen uz financijsku potporu Ureda za udruge Vlade Republike Hrvatske. Stajališta izražena u ovoj publikaciji ne odražavaju nužno stajalište Ureda za udruge Vlade Republike Hrvatske.

Ovaj dokument je sačinjen uz financijsku potporu Europske unije. Sadržaj ovog dokumenta je isključiva odgovornost Centra za mir Osijek i ne može se ni pod kojim okolnostima smatrati odražavanjem stavova Europske unije.

	
	Ovaj projekt financira Europska unija.
Europsku uniju čini 27 zemalja članica koje su odlučile postupno povezati svoja znanja, resurse i sudbine. Zajednički su, tijekom razdoblja proširenja u trajanju od 50 godina, izgradile zonu stabilnosti, demokracije i održivog razvoja, zadržavajući pritom kulturalnu raznolikost, toleranciju I osobne slobode. Europska unija posvećena je dijeljenju svojih postignuća i svojih vrijednosti sa zemljama i narodima izvan svojih granica.
www.delhrv.ec.europa.eu

